विशेष सेवा एवं फीचर्स
केन्द्रीय श्रम मंत्री ने चेन्नई में लाभार्थियों के लिए ईएसआईसी की सेवा वितरण को बढ़ावा देने के लिए सुविधाओं व कार्यक्रमों का शुभारंभ किया
चेन्नई के के.के. नगर स्थित ईएसआईसी मेडिकल कॉलेज एवं अस्पताल की तीसरी ग्रेजुएशन डे सेरेमनी 14 जुलाई 2023 को आयोजित की गई
श्री भूपेन्द्र यादव ने कहा कि केन्द्र सरकार श्रमिकों के जीवन में सामाजिक सुरक्षा और कार्यस्थलों पर सुरक्षा सुनिश्चित कर रही है
ईएसआईसी-श्रमिकों की सुरक्षा के चक्र में एक महत्वपूर्ण स्तंभ- श्री भूपेन्द्र यादव
सामाजिक सुरक्षा संहिता के लागू होने से ईएसआईसी की जिम्मेदारी कई गुना बढ़ जाएगीः केन्द्रीय श्रम मंत्री
चेन्नई के के.के. नगर स्थित ईएसआईसी मेडिकल कॉलेज एवं अस्पताल के 2017 बैच के छात्रों की ग्रेजुएशन सेरेमनी का आयोजन 14 जुलाई 2023 को किया गया। इस समारोह में केन्द्रीय श्रम एवं रोजगार और पर्यावरण, वन एवं जलवायु परिवर्तन मंत्री श्री भूपेन्द्र यादव मुख्य अतिथि थे। इस समारोह में श्रम एवं रोजगार और पेट्रोलियम एवं प्राकृतिक गैस राज्य मंत्री श्री रामेश्वर तेली भी शामिल हुए। इस समारोह के दौरान ईएसआईसी के महानिदेशक डॉ. राजेन्द्र कुमार और श्रम एवं रोजगार मंत्रालय के एसएलईए श्री अलोक चंद्रा भी उपस्थित रहे।
केंद्रीय मंत्रियों ने ईएसआईसी मेडिकल कॉलेज के स्नातकों को योग्यता प्रमाण-पत्र और स्क्रॉल प्रदान किए। युवा स्नातकों को बधाई देते हुए श्री भूपेन्द्र यादव ने कहा कि केंद्र सरकार एक ऐसा बुनियादी ढांचा बनाने पर जोर दे रही है जहां देश के श्रमिक आसानी से चिकित्सा देखभाल का लाभ ले सकें।
केन्द्रीय मंत्री ने अपने संबोधन में स्नातक छात्रों को हमारे देश के वंचित वर्गों को चिकित्सा सेवाएं प्रदान करने के लिए प्रोत्साहित किया। उन्होंने कहा कि ईएसआईसी अस्पताल उस तंत्र का महत्वपूर्ण हिस्सा हैं जिसके माध्यम से भारत अपने श्रमिकों को सामाजिक सुरक्षा सुनिश्चित कर रहा है। उन्होंने कहा कि केन्द्र सरकार श्रमिकों के जीवन में सामाजिक सुरक्षा और कार्यस्थलों पर सुरक्षा सुनिश्चित कर रही है। उन्होंने आगे कहा कि सामाजिक सुरक्षा संहिता के लागू होने से ईएसआईसी की जिम्मेदारी कई गुना बढ़ने वाली है।
स्नातक डॉक्टरों को संबोधित करते हुए केन्द्रीय राज्य मंत्री श्री रामेश्वर तेली ने कहा कि ईएसआईसी कार्यबल को बेहतर चिकित्सा देखभाल और व्यापक सामाजिक सुरक्षा प्रदान करने के लिए प्रतिबद्ध है। उन्होंने डॉक्टरों से मरीजों का इलाज न केवल उनके पास मौजूद ज्ञान से बल्कि सहानूभति से भी करने का आग्रह किया।
इससे पहले दिन में, केंद्रीय मंत्री ने कई सुविधाओं जैसे- ‘एंटी रेट्रो-वायरल थेरेपी, एकीकृत परामर्श और प्रशिक्षण तथा टेली-मेडिसिन सेंटर’ का उद्घाटन किया। इन सुविधाओं की उपलब्धता के साथ, ईएसआई लाभार्थी अब आसानी से इन सेवाओं का लाभ उठा सकते हैं। उन्होंने विभिन्न कार्यक्रम जैसे-‘ईएसआईसी स्वास्थ्य मित्र, कॉलेज के एमबीबीएस छात्रों द्वारा पारिवारिक दत्तक ग्रहण कार्यक्रम और स्वैच्छिक देह दान कार्यक्रम’ भी लॉन्च किए।
ईएसआईसी के महानिदेशक ने स्नातक डॉक्टरों को संबोधित करते हुए कहा कि ईएसआईसी संस्थान कम वेतन पाने वाले श्रमिकों से मिलने वाले योगदान से चलते हैं। इसलिए उनके पैसे से चलने वाले कॉलेज से निकलने पर समाज के निम्न आय वर्ग के लोगों की देखभाल करने की विशेष जिम्मेदारी होती है। उन्होंने आगे कहा कि ईएसआईसी चिकित्सा सेवाओं में नवीनतम नवाचार का उपयोग करने, डॉक्टरों को सर्वोत्तम प्रशिक्षण और मेडिकल कॉलेजों व अस्पतालों में सर्वोत्तम उपकरण प्रदान करने की दिशा में काम कर रहा है।
के.के. नगर स्थित ईएसआईसी मेडिकल कॉलेज एंड हॉस्पिटल के डीन डॉ. कॉलिदास डी. चव्हाण ने स्नातक छात्रों को हिप्पोक्रेटिक शपथ दिलाई। इस समारोह में मेडिकल कॉलेज के संकाय सदस्यों, छात्रों और उनके अभिभावकों के साथ-साथ श्रम एवं रोजगार मंत्रालय और ईएसआईसी के अधिकारी भी उपस्थित रहे।
ईएसआईसी मेडिकल कॉलेज एवं अस्पताल के.के नगर, चेन्नई
के.के. नगर के ईएसआईसी मेडिकल कॉलेज एवं अस्पताल की स्थापना तमिलनाडु सरकार द्वारा 1977 में ईएसआईएस अस्पताल के रूप में की गई थी। इसके बाद, इसे ईएसआईसी मॉडल अस्पताल के रूप में कार्य करने के लिए 1991 में ईएसआईसी द्वारा अपने अधिकार में ले लिया।
यह विशाल अस्पताल परिसर 13 एकड़ क्षेत्र में फैला हुआ है। 2011 में, पोस्ट ग्रेजुएट इंस्टीट्यूट ऑफ मेडिकल साइंसेज एंड रिसर्च  की स्थापना की गई थी और 2013 में, 100 छात्रों के दाखिले के साथ एमबीबीएस पाठ्यक्रम शुरू किया गया। इसके बाद, 2020 में छात्रों के दाखिले की संख्या बढ़ाकर 125 कर दी गई जिसमें बीमाधारक व्यक्तियों के वार्डों के लिए 25 सीटें आवंटित की गई। तमिलनाडु डॉ. एमजीआर मेडिकल यूनिवर्सिटी द्वारा दाखिले की संख्या 150 तक बढ़ाने के लिए सैद्धांतिक मंजूरी दे दी गई है जिसके लिए एनएमसी अनुमोदन के बाद शैक्षणिक वर्ष 2023-24 से दाखिले शुरू किए जाएंगे।
वर्तमान में, 8 ब्रॉड स्पेशियलिटी में 27 पीजी सीटें हैं। इसके अलावा संस्थान ने छह और विषयों, एनाटॉमी, फिजियोलॉजी, बायोकैमिस्ट्री, फार्माकोलॉजी, सामुदायिक चिकित्सा और नेत्र विज्ञान में पीजी पाठ्यक्रम शुरू करने के लिए संबद्ध विश्वविद्यालय से सैद्धान्तिक मंजूरी हासिल कर ली है। । एंडोक्रिनोलॉजी, कार्डियोलॉजी, कार्डियो थोरेसिक वैस्कुलर सर्जरी, न्यूरोलॉजी, न्यूरो सर्जरी, नेफ्रोलॉजी, मेडिकल गैस्ट्रोएंटरोलॉजी, यूरोलॉजी, प्लास्टिक सर्जरी, वैस्कुलर सर्जरी, पीडियाट्रिक सर्जरी, ऑन्कोलॉजी , इंटरवेंशनल रेडियोलॉजी, रुमेटोलॉजी, रिप्रोडक्टिव मेडिसिन में सुपर स्पेशियलिटी सेवाएं प्रदान की जाती हैं। यूएसजी, सीटी स्कैन, एमआरआई, एक्स रे, कलर डॉपलर, वीडीआरएल और आईवीपी जैसी घरेलू डायग्नोस्टिक सेवाएं एक ही जगह पर उपलब्ध है। 2017 बैच के 99 छात्र आज स्नातक हो गए और उन्हें प्रमाण पत्र प्रदान किए गए।